1972-91

Marshall Bruce Mathers III néven született 1972. október 17-én, Saint Joseph városában, Missouri államban, Deborah R. (Nelson) Mathers-Briggs és Marshall Bruce Mathers, Jr. egyetlen gyermekeként.[6] Skót,[7] angol, német, svájci, lengyel, luxemburgi felmenőkkel rendelkezik.[8] Miután édesapja az ő 18 hónapos korában elhagyta a családot, édesanyja egyedül nevelte őt. 12 éves korától anyjával folyamatosan költözködtek Missouri különböző városaiba (Saint Joseph, Savannah és Kansas City településeket beleértve),[9] mielőtt letelepedtek volna Warrenben, Michigan államban, majd Detroitban, immár véglegesen, Mathers tinédzserkorában.[10]

Gyerekként a történetmesélés érdekelte, emellett képregényrajzoló szeretett volna lenni, mielőtt felfedezte a hiphopot.[11] 11 éves korában anyai nagybátyja, Ronald „Ronnie” Nelson megmutatta neki Ice-T Reckless című kislemezének egy másolatát,[11] majd miután tinédzserként hozzájutott a Beastie Boys Licensed to Ill nagylemezéhez, komolyabban elkezdett érdeklődni a zene iránt. 14 évesen, amatőr rapperként, M&M művésznéven csatlakozott a Bassmint Productions nevű csapathoz és megjelentették második EP-jüket, Steppin' Onto The Scene címmel. Később lecserélték a nevüket Soul Intent-re, és 1995-ben kiadták első kislemezüket, a Fuckin' Backstabber-t, a Mashin' Duck Records gondozásában.[1] Bár beiratkozott a warreni Lincoln High School-ba, gyakran vett részt freestyle versenyeken a már megszűnt Osborn High School-ban, Detroit keleti részén.[12] Annak ellenére, hogy jól szerepelt a versenyeken egy afroamerikai műfajban, nevet szerzett magának az underground hiphop körökben.[1][6][13] Miután meg kellett ismételnie kétszer a kilencedik évfolyamot iskolakerülés miatt,[14] kirúgták az iskolából 17 éves korában.

1991-ben nagybátyja, Ronnie öngyilkos lett (egy sörétes puskával fejbe lőtte magát). Marshall nagyon közel állt nagybátyjához, ezért teljesen leépítette az eset; emlékére tetoválást is csináltatott: bal felkarjánál látható a „Ronnie R.I.P.” felirat.[15] Ronnie-ról a Stan, Cleanin' Out My Closet, My Dad's Gone Crazy dalokban is említést tesz.

1992 – 96

Egyik korai mentora egy helyi Champtown nevű rapper volt, akinek segítségével stúdióba juthatott; első közreműködése Champtown Do-Da-Dipity című dalának videoklipjében volt, 1992-ben.[16] Eminem és Champtown útjai később különváltak.[16] Szintén ugyanebben az évben aláírt az FBT Productions-hez, amelyet Jeff és Mark Bass futtatott. Egy ideig minimálbérért főzött és mosogatott egy Gilbert’s Lodge nevű étteremben St. Clair Shores-ban.[17] 1996-ban megjelent a debütáló albuma az Infinite, amelyet a Bass Brothers tulajdonában lévő Bassmint stúdióban rögzített, a lemezt a Web Entertainment független kiadó jelentette meg.[18] Maga Eminem is elég mérsékelten nyilatkozott az albumról, „Nyilvánvaló hogy fiatal voltam és rengeteg más előadó befolyásolt, rengeteg visszajelzést kaptam, azt mondták a stílusom hasonló Nas-hez és AZ-hez. Az Infinite számomra egy próbálkozás volt, hogy megtaláljam a saját rap-stílusomat, hogy milyen legyen a hangom a mikrofonban és bemutassam magam. Amolyan fejlődési szakasz volt ez. Úgy érzem az Infinite inkább egy demó, amit csak úgy összecsaptam.”[19] Az album visszatérő témája volt hogy Eminem újszülött lányának, Hailie Jade Mathers-nek színvonalasabb életet biztosítson, valamint a mindennapos küzdelem és a meggazdagodás vágya.[20] Karrierje elején együttműködött Royce da 5’9” detroiti MC-vel, akivel megalapították a Bad Meets Evil nevű formációt.[21] Az Infinite megjelenése után Eminem személyes küzdelme, kábítószerrel való visszaélése és nagymértékű alkoholfogyasztása egy sikertelen öngyilkossági kísérletbe torkollott.[1]

Jimmy Iovine, az Interscope Records vezérigazgatója egy demókazettát kért Eminemtől, miután a második lett az 1997-es Rap Olimpián, Los Angelesben. Eminem már korábban megnyerte a Wake Up Show-n Az év freestyle előadója díjat, amely nagyban hozzásegítette egy lemezszerződés megszerzéséhez.[22] Iovine lejátszotta a felvételt Dr. Dre producernek, az Aftermath Entertainment kiadó alapítójának. Ketten elkezdték felvenni a dalokat Eminem készülő, nagy kiadós debütáló albumához, amely a The Slim Shady LP címet kapta, eközben vendégszerepelt Kid Rock Devil Without a Cause lemezén.[1] A The Source hiphop magazin feltüntette az Unsigned Hype rovatában, 1998 márciusában.

1997 – 99

A The Slim Shady EP volt Eminem bemutatkozó EP-je, a Web Entertainment berkei alatt jelent meg, 1997-ben. Az EP kazetta, bakelit és CD formátumban is kijött. A bakelit és a CD-változatot 1998-ban adták ki. Eminem ezen az EP-n mutatta be először „Slim Shady” személyét, s dalszövegei jelentős eltérést mutattak az Infinite-tal szemben, állandó témák közt volt a droghasználat, a szexualitás, a mentális instabilitás és az eltúlzott erőszak. A másik kiindulási pont a személyesebb témák feltárása volt, a szegénység, válasz a kritikákra, valamint a házassági és családi nehézségek. A flow-ja, előadásmódja is érezhetően más volt mint az Infinite esetében, mivel a legtöbb kritikus azt állította hogy stílusa túlságosan is hasonlít Nas és AZ rapperekére. Eminem továbbá történetmesélési képességeit is kihasználta az EP-n. A produceri munka és a zenei alapok – amelyeket a korábbi együttműködők, DJ Head, The Bass Brothers és Mr. Porter készítettek – minősége is észrevehetően jobb volt mint korábban. A Billboard szerint Eminem életének ezen pontján „rájött, zenei ambíciója az egyetlen mód, aminek segítségével elmenekülhet boldogtalan élete elől”.

Miután aláírt az Aftermath Entertainment/Interscope Records kiadókhoz 1998-ban, Eminem kiadta első nagy kiadós stúdióalbumát, a The Slim Shady LP-t, Dr. Dre erős produceri közreműködésével, egy évvel később, 1999-ben. A Billboard dicsérte az albumot, amely szerintük „fényévekkel jobb mindennél amit eddig írt”.[24] A lemez 1999 egyik legnépszerűbb albuma volt, év végére pedig háromszoros platinalemez lett.[25] Az album népszerűségét számos vita is kísérte, a dalszövegek miatt. A '97 Bonnie and Clyde című dalában lányával együtt utazik egy autóban hogy eltemesse felesége holttestét. A Guilty Conscience nevű szerzemény végén egy embert ösztönöz arra hogy megölje feleségét, és annak szeretőjét. A Guilty Conscience a kezdetét jelentette egy barátságnak, egyúttal zenei köteléknek is Eminem és Dr. Dre között. A két barát később több dalt is előadott együtt, amelyek mind slágerek lettek, beleértve a Forgot About Dre és a What's the Difference szerzeményeket Dr. Dre 2001 című albumáról, vagy a Bitch Please II a The Marshall Mathers LP-ről, a Say What You Say a The Eminem Show-ról, az Encore/Curtains Down az Encore-ról, az Old Time's Sake és a Crack a Bottle a Relapse-ről. Dr. Dre szívesen vendégszerepel Eminem összes stúdióalbumán, az Aftermath szárnyai alatt.[26] A The Slim Shady LP mára már négyszeres platinalemez. A megjelenése után Eminemet néhányan azzal vádolták hogy leutánozta egy Cage nevű underground rapper stílusát.

2000 – 02

A The Marshall Mathers LP 2000 májusában jelent meg. Az első héten 1.76 millió darabot adtak el belőle, így megdöntötte azt a rekordot, amelyet Snoop Dogg állított fel a Doggystyle című lemezével, mint a leggyorsabban fogyó hiphop album, valamint Britney Spears …Baby One More Time debütáló lemezét is sikerült letaszítani az első helyről, így a The Marshall Mathers LP lett a leggyorsabban fogyó szólóalbum az Egyesült Államokban. Az első kislemez az albumról a The Real Slim Shady volt, amely rendkívül sikeres lett és kisebbfajta vita alakult ki a hírességek között, akiket Eminem a dalban parodizál, vagy megsért; többek között Christina Aguilera-t is, akiről azt állítja hogy orális szexben részesítette Fred Durst-öt és Carson Daly-t.[29] A második kislemez a The Way I Am lett, amelyben a rajongói és a lemezkiadója által keltett nyomásról beszél, akik azt akarják hogy szárnyalja felül a My Name Is sikereit és adjon el több lemezt. Bár Eminem a My Name Is videoklipjében kiparodizálta Marilyn Manson rock-énekest, a két művész állítólag jó viszonyban van. Egy ízben együtt adták elő a The Way I Am dal remix-változatát egy koncerten.[30] A Stan című dalból készült a harmadik kislemez (a refrénben Dido Thank You nevű szerzeményéből hallhatóak részletek), ebben Eminem megpróbálja érzékeltetni újdonsült hírnevének árnyoldalait, egy őrült rajongón keresztül bemutatva, aki megöli magát és terhes barátnőjét, tükrözve ezzel egy korábbi dalt, a '97 Bonnie & Clyde-ot, a The Slim Shady LP-ről.[6] A Q magazin a Stan- minden idők harmadik legnagyobb rap dalának nevezte,[31] a Top 40-Charts.com honlapon egy hasonló felmérésen a tizedik lett.[32] Azóta a Rolling Stone magazin Minden idők 500 legjobb dala listáján a 290. helyezett lett.[33] 2000 júliusában Eminem lett az első fehér ember aki szerepelt a The Source magazin borítóján.[23] A The Marshall Mathers LP mára már tízszeres platinalemez.

Eminem 2001-ben Elton Johnnal együtt lépett fel a 43. Grammy-díjkiosztó ünnepségen,[34] a Melegek és Leszbikusok Becsületsértés Elleni Szövetsége (GLAAD) nagy mértékű homofób töltetet vélt felfedezni, és elítélte a nyíltan meleg John azon döntését, hogy Eminemmel együtt adja elő a Stan című dalt.[35] Az Entertainment Weekly a produkciót az „év legjobbjai” közé sorolta mondván: „Ez egy világot körbejáró ölelés volt. Eminem, homofób szövegeivel megosztotta a színpadot egy homoszexuális ikonnal, amely minden tekintetben emlékezetes volna.”[36] Február 21-én, egy nappal az ünnepség előtt a GLAAD tiltakozó tüntetést tartott a Staples Centerben, ahol a Grammy díjátadót tartották.[37] Eminem 2001-ben több turnén is részt vett, többek közt az Up in Smoke Turnén, ahol olyan előadókkal lépett fel együtt, mint Dr. Dre, Snoop Dogg, Xzibit és Ice Cube,[38] valamint a Family Values Turnén a Limp Bizkit zenekarral.[39]

Eminem harmadik stúdióalbuma The Eminem Show címen jelent meg 2002 nyarán, és az első héten több mint 1 millió példányt adtak el belőle.[25] Az album egyik kislemezén a Without Me-n becsmérlő megjegyzéseket tesz többek közt a fiúegyüttesekre, a Limp Bizkit-re, Dick Cheney-re, Lynne Cheney-re, és Moby-ra. A The Eminem Show tízszeres platina-minősítést kapott az Amerikai Hanglemezgyártók Szövetségétől. Az albumon Eminem reflektálta a világhír hatását, kapcsolatát feleségével és lányával, státuszát a hiphop közösségben. Szintén megemlítette azokat a vádakat, amikkel szembenézett 2000-ben, miután megtámadott egy kidobóembert, mert látta hogy az megcsókolja a feleségét. Stephen Thomas Erlewine az Allmusic-tól továbbra is érezte a tiszta haragot a dalokban, de szerinte kevésbé volt figyelemreméltó mint a The Marshall Mathers LP.[40] Azonban L. Brent Bozel III, aki már korábban kritizálta a The Marshall Mathers LP-t nőgyűlölő dalszövegei miatt, megjegyezte hogy a The Eminem Show-n kiterjedten használja az obszcén nyelvezetet, Eminemet pedig az „Eminef” becenévvel illette, ami a motherfucker szó egyik rövidített változata.[41] A The Eminem Show a 2002-es év legtöbbet eladott albuma lett.

2003 – 05

2003. december 8-án az Egyesült Államok Titkosszolgálata bevallotta hogy vizsgálatot indított Eminem ellen, mert az állítólag megfenyegette az Egyesült Államok elnökét.[43] A vizsgálatra egy szöveg-részlet miatt került sor: „Picsába a pénzzel/Nem a halott elnökökért rappelek/Inkább látnám az elnököt holtan...” A dal a We As Americans, és egy bónusz CD-re került fel, amely egy album mellé tartozott.[44]

2004-ben Eminem kiadta negyedik stúdióalbumát, az Encore-t. A lemez listavezető volt, köszönhetően a Just Lose It kislemeznek, amelyben Eminem Michael Jackson pop-énekesre tett kíméletlen megjegyzéseket. 2004. október 12-én, egy héttel a Just Lose It megjelenése után Michael Jacksont felhívták a Los Angeles-béli Steve Harvey rádióműsorában, hogy kifejezze nemtetszését a videoklip iránt, amelyben kiparodizálják gyermekmolesztálási ügyét, a plasztika műtétjeit és egy balesetet, amelyben Jackson haja tüzet fogott egy Pepsi reklám forgatásán, 1984-ben. A dalszövegben Eminem utal Jackson jogi gondjaira, de kijelenti „...ez nem egy célzás Michaelra/Ez csak egy hasonlat/Őrült vagyok...” Jackson sok barátja és támogatója szólalt fel a videó ellen, köztük Stevie Wonder, aki megjegyezte hogy „egy olyan embert rugdos, aki mélyponton van”, a klipet pedig egyszerűen csak „baromságnak” nevezte,[45] Steve Harvey pedig kijelentette: „Eminem elvesztette a gettó-hitelét. Azt akarjuk hogy visszaszerezze.”[45] A videóban Eminem parodizálja még Pee-wee Hermant, MC Hammert és a „Blond Ambition”-korszakos Madonnát is.[46] A Jackson-üggyel kapcsolatban Alfred Matthew Yankovic, aki 2003-as Poodle Hat albumán Couch Potato dalában Eminem "Lose Yourself" című szerzeményét parodizálta, a Chicago Sun-Times újságnak elmondta: „Tavaly Eminem megkeresett és megkért rá hogy szüneteltessem a »Lose Yourself« paródiámat, mert úgy gondolta hogy ez káros lenne az ő imázsára és karrierjére. Szóval a Michaellal való helyzet iróniája nem vész el nálam.”[47] A Black Entertainment Television volt az első csatorna, amely betiltotta a Just Lose It videoklip sugárzását. Az MTV azonban továbbra is vetítette. A The Source magazin vezérigazgatója Raymond „Benzino” Scott szerint nem csak a videót kellett volna betiltani, de a dalt is le kellett volna venni az albumról, valamint nyilvános bocsánatkérést várt Eminemtől, Jackson-nak.[48] Jackson és a Sony 2007-ben megvásárolta a Famous Music LLC-t a Viacom nevű amerikai média-nagyhatalomtól. Ezzel hozzájutott többek között Eminem, Shakira és Beck dalainak jogaihoz is.[49]

Az első kislemez komikus töltete ellenére az Encore komolyabb témákkal is foglalkozott, beleértve a Mosh című háborúellenes dalt. 2004. október 25-én, egy héttel a 2004-es amerikai elnökválasztás előtt jelent meg a dal videoklipje az interneten.[50] A szöveg erős Bush-ellenes elemeket tartalmazott, mint „picsába Bushsal” és „lefegyverezzük ezt a tömegpusztító fegyvert, akit az elnökünknek hívunk”.[51] A videoklipben Eminem maga mögé gyűjt egy sereg embert, köztük Lloyd Banks rappert is, akik a Bush-kormány áldozatai, hogy elvezesse őket a Fehér Házba. Azonban amikor a seregnek sikerül betörni, kiderül hogy egyszerűen csak sorba állnak és szavaznak, a videó pedig a következő szöveggel ér véget: „SZAVAZZ, kedd, november 2.” Miután Busht újraválasztották a videó végét megváltoztatták és a sereg Bush beszéde közben tört be a helyiségbe.

2005 – 08

2005-ben néhány bennfentes úgy vélekedett, hogy Eminem azt fontolgatja, befejezi rapper karrierjét, hat év és számos platinalemez után. A spekulálás 2005 elején indult, egy dupla-lemezes korongról, amely az év végén jelenik meg, The Funeral címmel.[53] Időközben kiderült hogy a Curtain Call: The Hits válogatásalbumról van szó, melyet decemberben adtak ki. 2005 júliusában a Detroit Free Press híreket közölt le Eminem további szólókarrierjéről, néhány személyt megkérdeztek a szűk baráti köréből, akik azt mondták hogy inkább a produceri és kiadói feladatokra fog koncentrálni. A válogatásalbum megjelenésének napján Eminem a Detroit-béli WKQI rádióállomás Mojo in the Morning műsorában cáfolta hogy visszavonul, de utalt arra hogy előadóként talán tart egy kis szünetet, mondván „Életem azon pontján vagyok most, hogy nem tudom hová is tartson a karrierem...”[54] 2006-ban kiadta a The Re-Up című albumot, amelyen rajta kívül kiadója, a Shady Records előadói is szerepeltek.

2005-ben Eminem szerepelt Bernand Goldberg 100 ember, akik tönkreteszik Amerikát című könyvében, ahol az 58. helyre rangsorolták.[55] Goldberg egy 2001-es cikkből idézett, amit Bob Herbert írt a The New York Times újságban: „Eminem világában minden nő kurva és alig várja, hogy megerőszakolja és megölje őket.”[56] Goldberg felhozta példának Eminem No One Iller című dalát a The Slim Shady EP-ről, amely nőgyűlölő töltetet tartalmaz.[57] 2005 nyarán Eminem megkezdte háromévesre tervezett Anger Management 3 nevű turnéját Amerikában, többek közt olyan előadókkal mint 50 Cent, a G-Unit, Lil Jon, a D12, Obie Trice, The Alchemist. 2005 augusztusában lemondta a turné európai részét, majd bejelentette, hogy bevonul egy drogrehabilitációs kezelésre „altatófüggőség” miatt.[58] A Curtain Call: The Hits 2005. december 6-án jelent meg az Aftermath Entertainment kiadásában.[59] Az első héten közel 441.000 darabot adtak el belőle az Egyesült Államokban, és ez volt Eminem negyedik olyan albuma, amely az első helyen nyitott a Billboard 200 listán.[60] A korong kétszeres platinalemez lett.[61]

2007 szeptemberében Eminemet felhívta a New York-i Hot 97 rádióállomás, egy 50 Centtel készülő interjú közben, amely során elmondta: „Én mindig dolgozom! Egyfolytában a stúdióban vagyok! Most nagyon jól érzem magam, hiszen jól mennek a lemez munkálatai. Egy ideig nem igazán akartam stúdiót látni, hiszen voltak magánjellegű problémáim, de már megoldottam ezeket és ez jó érzés.”

2008 - 09

Eminem 2008 szeptemberében szerepelt a Sirius csatorna Shade 45 műsorában, ahol azt mondta: „Mindig is foglalkoztam különféle projektekkel és kértem fel előadókat a lemezemhez. Most csak a saját cuccommal törődök, hogy nagyot szóljanak majd a számok.”[63] Ez idő tájt az Interscope végül megerősítette, hogy valóban lesz új Eminem album,[64] a megjelenését pedig legkésőbb valamikor 2009 tavaszára datálták.[65] 2008 decemberében több részletet is elárult a készülő lemezről, aminek már korábban bejelentette hogy Relapse lesz a címe. „Én és Dre visszatértük a stúdióba, mint a régi szép időkben, ember. Dre végzi a produceri munkák legtöbb részét a 'Relapse'-en. Olyanok vagyunk mint rég...”[66]

2009. március 5-én egy sajtóközleményben elmondta, hogy két új albumot fog kiadni ugyanabban az évben. Az első a Relapse volt, május 19-én került a boltokba, míg az első hivatalos kislemez és annak videoklipje a We Made You április 7-én jelent meg.[67] Bár a Relapse nem ismételte meg Eminem előző korongjainak magas eladási számait, mégis sikeres volt kereskedelmileg, néhány kritikai elismerést is kapott, amelynek következtében sikerült helyreállítania jelenlétét a hiphop világában. A Relapse volt a 2009-es év egyik legnépszerűbb albuma, világszerte több mint 5 millió darabot adtak el belőle. A 2009-es MTV Movie Awards díjkiosztón Sacha Baron Cohen felszerelt angyalszárnyakkal a levegőből közelítette meg a színpadot, amikor Eminem feje felett megtorpant. Cohen elkezdett pánikolni, mire lassan leeresztették, és a nagyrészt meztelen hátsója pont Eminem arca előtt landolt. A szitkozódó zenészről végül a testőrei hámozták le a komikust. Három nappal később Eminem elmondta hogy ez csak egy megrendezett eset volt, amit együtt találtak ki.[68] Október 30-án fellépett a Voodoo Music Experience fesztiválon, New Orleansban mint headliner, ez volt az első teljes fellépése 2009-ben.[69] A koncerten több dalt is előadott a Relapse albumról, néhány régebbi slágert és D12-es közreműködéseit. November 19-én bejelentette honlapján hogy a Relapse: Refill megjelenésére december 21-én kerül sor. Az album lényegében a Relapse újrakiadása volt, hét bónusz dallal, beleértve a Forever és a Taking My Ball szerzeményeket. Egy nyilatkozatban a közelgő CD-ről is írt:

„Több szerzeményt akarok csinálni, mint amit ebben az évben elterveztem... Remélem ezek a dalok a Refill-en kiengesztelik a rajongókat, amíg jövőre ki nem jön a Relapse 2. Nemrég ismét stúdióba vonultam Dr. Drével és további producerekkel. Teljesen más irányba indultunk el, mint amit az idei albumom képvisel. Nem akarom, hogy az elsőtől eltérő felvételek szerepeljenek a Relapse 2-n, de szeretném, ha ezeket is megismerné a közönség, ezért állítottam össze a Refill-t.

2010 – 11

2010. április 14-én Eminem a „Nem lesz Relapse 2” üzenetet jelentette meg twitterén követőinek. Ennek következményeként az emberek azt hitték, hogy egyáltalán nem jön ki semmiféle új lemez, de végül kiderült hogy, csupán az album címét változtatta meg Recovery-re. Ezt ugyancsak egy twitter bejegyzéssel erősítette meg („RECOVERY”), és egy linkkel, ami a hivatalos honlapra vezetett. Eminem ezzel kapcsolatban azt mondta: „Eredetileg úgy terveztem, hogy tavaly adom ki a Relapse 2-t. De ahogy rögzítettük és dolgoztunk az új dalokon, a Relapse folytatásának ötlete egyre kevésbé és kevésbé látszott értelmesnek. A Recovery-re kerülő számok egészen másfajták, mint a Relapse-en hallható szerzemények, így azt gondoltam, ez a lemez más címet érdemel.” A Recovery június 18-án jelent meg.[71] Az első héten 741.000 darabot adtak el belőle az Egyesült Államokban és a Billboard 200 első helyén nyitott.[72][73] Ez lett Eminem hatodik listavezető albuma az USA-ban, nemzetközi kereskedelmi siker lett, és rengeteg más országban volt listavezető. A Billboard 200 listán először öt egymást követő, majd később még két héten át tartózkodott az első helyen.[74][75] A Recovery volt 2010 legtöbbet eladott lemeze, a Nielsen SoundScan történelmében Eminem lett az első olyan előadó, akinek két különböző albumából a két legtöbbet eladott korong is lett, két egymást követő évben.[76] A Recovery ezen kívül a legtöbbet eladott digitális album a történelemben.[77] Az első kislemez a Not Afraid" volt, április 29-én jelent meg és a Billboard Hot 100 első helyén debütált, a videoklipet június 4-én kezdték el sugározni.[78] A Not Afraid után a Love the Way You Lie lett a következő kislemez, a második helyen nyitott, majd gyorsan az elsőre került.[79] Ez volt 2010 legtöbbet eladott kislemeze az Egyesült Királyságban, annak ellenére hogy nem volt listavezető, először történt ilyen az országban 1969 óta.[80] Néhány kedvezőtlen kritikától függetlenül a Recovery nagyrészt pozitív véleményeket kapott a zenekritikusoktól. 2010. november 21-én az albumból már 3 millió példányt értékesítettek az Egyesült Államokban.[81] A Recovery a 2010-es év legtöbbet eladott lemeze volt világszerte, hasonlóan a The Eminem Show-hoz, ami 2002-ben szintén a legkelendőbb albumként büszkélkedhetett nemzetközileg, így már két olyan korongja volt, amelyből az adott évben a legtöbbet adták el világszerte.[82][83] A Recovery-vel Eminem tartja a legtöbb egymást követő listavezető albumok rekordját Amerikában, szóló előadóként.[84]

Eminem 2010-ben fellépett a BET Awards díjkiosztón,[85] ahol előadta a Not Afraid dalát, és az Airplanes, Part II-t B.o.B.-val. Ugyancsak szerepelt az Activison E3 koncertjén. 2010 júniusában bejelentette, hogy csinál néhány koncertet Detroitban és New Yorkban, Jay-Z közreműködésével. Az eseményt The Home & Home Turnénak nevezték el. Az első két koncert jegyei gyorsan elfogytak, ez arra sarkallta a két előadót, hogy további koncerteket tartsanak a helyszíneken.[86] A BET közben Eminemet a 21. század első számú rapperének nevezte.[87] 2010. szeptember 12-én ő nyitotta meg az MTV Video Music Awards díjkiosztó ünnepséget, ahol előadta a Not Afraid és a Love the Way You Lie dalait, utóbbit Rihannával karöltve.[88] A Recovery és a The Home & Home Turné sikerei miatt az MTV a Legforróbb MC-nek,[89] a HipHopDX honlap pedig „Az év MC-jének” nevezte.[90] Eminem és Rihanna ismét együtt dolgoztak egy új dalon, ami a Love the Way You Lie (Part II) címet kapta és a Love the Way You Lie folytatása volt, és egy nő szemszögéből mutatta be az eseményeket.[91] Nicki Minaj felkérte Eminemet a Pink Friday nagylemezén található Roman's Revenge című dalához közreműködőként.[92] A dalban szerepelt Minaj alteregója Roman Zolanski és Eminem Slim Shadyje is.[92]T.I. That's All She Wrote című dalában is megjelent.[93] Ezeken kívül Eminem vendégelőadó volt még Dr. Dre I Need a Doctor dalában, amely a Detox album második kislemezeként jelent meg.[94] 2010 decemberében a Billboard magazin „2010 Top 25 Zenei Pillanata” listáján „Eminem nagy felépülése” lett az év legnagyobb eseménye.[95] Eminem 2011. február 13-án az 53. Grammy-díjkiosztón előadta Rihannával és Adam Levine-nel a Love the Way You Lie (Part II)-t, Dr. Drével és Skylar Greyjel karöltve pedig az I Need a Doctor című dalt.[96] 2011 februárjában bejelentették a Recovery harmadik kislemezét, a Space Boundot, amelynek videóját az egykori pornósztárral, Sasha Greyjel forgatták.[97][98] A várva várt videoklip végül június 24-én jelent meg az iTunes Store-on.[99]

2010-ben Eminem újra együtt dolgozott Royce da 5'9"-cel, hogy elkészítsék első EP-jüket, a Bad Meets Evil formációként. A duó 1999-ben alakult. Az EP a Hell: The Sequel címet kapta és 2011. június 14-én jelent meg.[100] Eminem közreműködött Royce Da 5'9" Writer's Block című dalában, melyet hivatalosan április 8-án adták ki.[101] 2011. május 3-án megjelent a Hell: The Sequel EP kislemeze a Fast Lane, amelyből videoklip is készült.[102] 2011 márciusában a The Eminem Show, majd a The Marshall Mathers LP is gyémántlemez lett. Így Eminem lett az első olyan rapper, akinek két gyémánt minősítésű albuma van.[103] A Facebook listák élére is felküzdötte magát, ő lett a legkedveltebb személy, 58 millió lájkkal, ezzel olyan előadók elé kerülve mint Lady Gaga, Justin Bieber, Rihanna és Michael Jackson.[104] Továbbá öt éve ő az első olyan előadó, akinek két listavezető albuma is volt 12 hónap alatt: a Recovery és a Hell: The Sequel.[105] 2011 elején kiszivárogtatta a 2.0 Boys című dalt, mellyel együtt Yelawolf és a Slaughterhouse is aláírt a Shady Records kiadóhoz januárban, a dalt pedig áprilisban elő is adták.[106] A Bad Meets Evil 2011. július 6-án jelentette meg a Lighters című második kislemezt, a videoklipet augusztus végén kezdték el vetíteni.[107][108] 2011. augusztus 6-án Eminem fellépett a Lollapalooza fesztiválon, ahol több dalt is előadott.

2012 – nowadays

2017. december 15-én jelent meg a Revival című lemeze, viszont ezzel nagyobb sikereket sajnos nem ért el.

2018. augusztus 31-én jelent meg egy újabb lemeze, a Kamikaze, melyben több, úgynevezett "soundcloud" előadókat szól le, és elkezd visszatérni régi alteregójához, Slim Shady-hez. Az albumon a "Not Alike" címmel ellátott zenében említi meg Machine Gun Kelly-t is, aki még 2012-ben Eminem lányát, Hailie Jade Scott-ot vette a szájára. A rivális előadó válaszként írta meg a "Rap Devil", vagyis a Rap Ördöge címe számot, melyben Marshall-t szólja le. Természetesen ezt a már csúcson lévő rapper, Eminem se hagyhatta, így hát ő is válaszolt egy zeneszámmal, amely a Killshot, vagyis Halálos Lövés címet kapta. Erre MGK-tól, vagyis Machine Gun Kelly-től már válasz nem érkezett.

Színészet

Bár volt egy kis szerepe a 2001-es Balhé a mosodában című filmben, Eminem hivatalos hollywoodi debütálására a félig önéletrajzi ihletésű 8 mérföld című produkció során került sor, amely 2002 novemberében jelent meg a mozikban. Azt mondta, a film nem követi szóról szóra az életét, de reprezentálja, hogyan nőtt fel Detroitban. Néhány új dalt is felvett a filmzenéhez, köztük a Lose Yourself címűt is, amely 2003-ban elnyerte az Oscar-díjat a Legjobb Eredeti Dal kategóriában. A Lose Yourself volt a leghosszabb időn át futó listavezető hiphop kislemez.[116] Azonban a dalt Eminem távolléte miatt nem adták elő az ünnepségen. Munkatársa, Luis Resto, a dal egyik írója vette át a díjat.[117]

Eminem néhányszor hangját is adta bizonyos produkciókhoz. Ezek közé tartozik a 50 Cent: Bulletproof című videojáték, ahol egy idősödő korrupt rendőrnek adja a hangját, a Comedy Central televíziós csatorna sorozata a Crank Yankers és egy internetes rajzfilm a The Slim Shady Show, amelyet azóta abbahagytak és megjelentették DVD-n.[118] Dalai rengeteg különböző filmben megjelentek.[119] Esélyes volt David Rice szerepére a 2008-as Hipervándor című filmben, miután Tom Sturridge-ot kirúgták két héttel a forgatás megkezdése előtt. A rendező Doug Liman egy kiemelkedőbb színészt szeretett volna a főszerepre, végül Eminem helyett Hayden Christensent választotta.[120] 2009-ben Eminemnek volt egy kis cameo-szerepe a Ki nevet a végén? című filmben.

2009. november 8-án szóba került, hogy Eminem lesz a főszereplője egy közelgő 3D-s horror antológiának a Shady Talez-nek, amelynek producere John Davis lesz.[121][122] A film alapján egy négy részes képregénysorozat is napvilágot látott, valamikor 2010-ben.[123]

Christina Aguilera mellett feltűnt a Törtetők című tévésorozat hetedik évadjának utolsó, Lose Yourself című epizódjában, ahol önmagát játszotta.[124]

Eminem lett volna a főszereplője a Mélyütés c. filmnek, de 2012-ben kiszállt a projektből. A szerepet pedig Jake Gyllenhaal vette át. 2011 januárjában megjelent egy hír, miszerint Eminem lesz a főszereplője a Random Acts of Violence című thrillernek.

Család

Marshall Mathersnek sok figyelem kísérte előadói karrierjét és magánéletét is. Kétszer vette el Kimberly Anne Scottot, akivel a középiskolában találkoztak. Kimberly még tinédzserként, nővérével Dawnnal együtt szökött el otthonról. Marshall 15 éves volt, amikor hozzá és anyjához költöztek. Kimmel „se veled, se nélküled” kapcsolatot kezdtek 1989-ben, végül 1999-ben házasodtak össze. 2000-ben válókeresetet adtak be, röviddel Kim második ittas vezetése után.[167] A pár először 2001-ben vált el,[168] de 2006 januárjában újra összeházasodtak. A második válás véglegesítése ugyanazon év decemberében történt meg, de megegyeztek abban, hogy megosztják egymás közt lányuk, Hailie Jade Mathers (született 1995. december 25-én) láthatását és nevelését.[168][169][170] Marshall a '97 Bonnie & Clyde, Hailie's Song, My Dad's Gone Crazy, Mockingbird, When I'm Gone, Beautiful, Airplanes Pt. II, Going Through Changes és a You're Never Over című dalokban is megemlíti Hailie-t.[171]

2010 elején Eminem többször is cáfolta a pletykákat, hogy Kimmel újra összejöttek volna.[172]

Hailie mellett két örökbefogadott lánya is van: Alaina „Lainie” Mathers, Kimberly Scott húgának gyermeke,[168] akit a Mockingbird, Airplanes Part II és Going Through Changes dalokban is megemlített, valamint Whitney, Scott egy korábbi kapcsolatából született gyereke. Whitney a Deja Vu és a Going Through Changes dalokban is szerepel. Mathers ezen kívül törvényes gyámja fiatalabb féltestvérének, Nathannek, akit a Cleanin' Out My Closet és a My Mom dalokban is megemlített.